BJP-র সঙ্গে জোটের জল্পনা উড়িয়ে বিরাট মন্তব্য প্রশান্ত কিশোরের

ওয়েব ডেস্ক: বিহারে (Bihar) সরকার গড়ার ক্ষেত্রে প্রশান্ত কিশোর (Prashant Kishor) এবং তাঁর দল জন সুরাজ (Jan Suraaj) যে একটা বড় ভূমিকা পালন করতে পারে, তার ইঙ্গিত মিলেছে আগেই। কিন্তু নির্বাচনের (Assembly Election) আগে কোনও জোটে শামিল না হয়ে ‘একলা চলো’ নীতি নিয়েছেন পিকে। ভোটের পরেও কি একই নীতিতে চলবেন জন সুরাজ সুপ্রিমো? নাকি সরকার গড়তে ‘কিং-মেকার’-এর ভূমিকায় দেখা যাবে তাঁকে? এই জল্পনা শুরু হয়েছে দেশজুড়ে। তবে এবার সব জল্পনায় জল ঢেলে পিকে নিজেই জানিয়ে দিলেন তাঁর দলের আগামী পরিকল্পনা সম্পর্কে।

বিহার বিধানসভা নির্বাচনে একক সংখ্যাগরিষ্ঠতা না পেলে কোনও জোট সরকারে যোগ দেবেন না বলে স্পষ্টভাবে জানিয়ে দিলেন জন সুরাজ প্রতিষ্ঠাতা প্রশান্ত কিশোর। রবিবার সর্বভারতীয় সংবাদমাধ্যমকে দেওয়া এক বিশেষ সাক্ষাৎকারে তিনি বলেন, “বিহারের মানুষ যদি এখনই পরিবর্তন না চান, তাহলে আমরা তাঁদের সঙ্গে থেকেই আরও পাঁচ বছর কাজ করব। কিন্তু কোনও জোট সরকারে যোগ দেওয়ার প্রশ্নই ওঠে না।”

আরও পড়ুন: কর্মসংস্থান ইস্যুতে মোদি, নীতীশকে নিশানা! বিরাট মন্তব্য রাহুল গান্ধীর

প্রশান্ত কিশোর আরও বলেন, “জন সুরাজ নিজস্ব শক্তিতে সরকার গড়বে। তা না হলে আমরা বিরোধী আসনে বসব। প্রয়োজনে আবারও নির্বাচন হোক। তাতেও কোনও অসুবিধা নেই। আমরা বিজেপির (BJP) আদর্শগত বিরোধী, তাই আপসের প্রশ্নই নেই।” প্রশান্ত কিশোর আরও বলেন, “জন সুরাজ গড়তে আমরা রক্ত-ঘাম ঝরিয়েছি। পরিবর্তনের হাওয়া ইতিমধ্যেই বইছে। এবার ফলাফলের অপেক্ষা”

এছাড়াও এনডিএ (NDA) ও মহাগঠবন্ধনের (Mahagathbandhan) বিরুদ্ধেও সরব হন প্রশান্ত কিশোর। কটাক্ষের সুরে তিনি বলেন, “আপনারা কি চান ‘নিতীশ চাচা’ থাকুন? না কি ‘লালুর লালটেন’-এর জঙ্গলরাজ ফিরে আসুক? যদি মোদি, নীতীশ বা লালুকে ভোট না দেন, তাহলে কার হাতে ভবিষ্যৎ রাখবেন?”