“হেলিকপ্টার উড়িয়েও নার্ভাস BJP,” প্রচারের শেষলগ্নে খোঁচা তেজস্বীর

ওয়েব ডেস্ক: বিহারে দ্বিতীয় দফার ভোটের (Bihar Assembly Election) জন্য শেষ হয়েছে প্রচার। আর শেষলগ্নে প্রচার ময়দান ঝড় তুলেছেন মহাগঠবন্ধনের (Mahagathbandhan) মুখ্যমন্ত্রী পদপ্রার্থী তেজস্বী যাদব (Tejashwi Yadav)। বিজেপির (BJP) করা একের পর এক আক্রমণের জবাব দিয়েছেন দৃঢ়কন্ঠে। সেই সঙ্গে এনডিএ (NDA) শিবিরকে পাল্টা কটাক্ষ করতেও ছাড়েননি লালুপুত্র। শুক্রবার বাঁকা জেলার বেলহার এক জনসভায় থেকে তেজস্বী বলেন, “বিজেপি আজ ৩৭ বছরের এক তরুণকে ভয় পাচ্ছে। আমাকে রুখতে ৩০টি হেলিকপ্টার নামানো হয়েছে। কিন্তু একজন বিহারির শক্তি তাদের সবার থেকে বেশি।”

শুক্রবার দিনভর ১৮টি জনসভায় অংশ নেন আরজেডি নেতা। প্রায় প্রত্যেক চভা থেকেই তিনি নিজেকে তিনি ‘অপ্রতিরোধ্য’ আখ্যা দেন এবং বিধানসভা নির্বাচনে মহাগঠবন্ধনের জয়ের বিষয়ে আত্মবিশ্বাসী দেখায় তাঁকে। এক সভামঞ্চ থেকে তেজস্বী বলেন, “মোদিজি হোক বা এনডিএ-র কোনও মন্ত্রী- কেউই আমাকে থামাতে পারবে না। আমি এবার বিহারে সরকার গঠন করব।”

আরও পড়ুন: কর্মসংস্থান ইস্যুতে মোদি, নীতীশকে নিশানা! বিরাট মন্তব্য রাহুল গান্ধীর

দু’বার বিহারের উপমুখ্যমন্ত্রী পদে রাজ্যের দায়িত্ব সামলেছেন তেজস্বী যাদব। তাই তিনি নিজেকে বিহারের ভূমিপুত্র হিসেবে প্রমাণ করে রাজ্যবাসীর আবেগ কুড়োতে চাইলেন দ্বিতীয় দফার ভোটের প্রচারের শেষলগ্নেও। তাঁকে এদিন এক জায়গায় তাসও খেলতে দেখা যায়। বিহারি আবেশে শান দিয়ে তেজস্বী বলেন, “বিহারকে বাইরের লোকজন চালাতে পারবে না। বিহার শাসন করবে এখানের ভূমিপুত্ররাই।”

এছাড়াও রাজ্যের যুব সমাজের উদ্দেশেও বড় বার্তা দিতে শোনা যায় তেজস্বী যাদবকে। বিহারের যুবক ও যুবতীদের আহ্বান জানিয়ে তিনি বলেন, “আপনারা এনডিএ-কে ২০ বছর সময় দিয়েছেন। এখন আমাকে মাত্র ২০ মাস দিন। আমি রাজ্যকে বেকারত্বের অভিশাপ থেকে মুক্ত করব।”